# Esteve Palet i Ribas

Esteve Palet i Ribas (Bordils, Gironès, 4 de gener de 1950) és un instrumentista de tible i tenora (a la cobla) i saxòfon alt, clarinet i violí (a l'orquestra), i compositor de sardanes.

## Biografia

Criat en ambient musical -el seu pare Lluís Palet va ser músic i fundador de diversos conjunts- Esteve Palet feu estudis de solfeig, teoria, harmonia, violí i saxòfon, i actuà a les cobles Catalunya, de Bordils (1966-1969); Caravana (1971-1972); Montgrins (1976-1979) i Costa Brava (1973-1976 i 1979-1984). Durant l'estada als Montgrins i a la Costa Brava les dirigí en la música de ball. A principis de 1984 deixà la Costa Brava amb la intenció de dedicar-se a l'ensenyament i a la composició.
El 2014 va publicar el disc monogràfic 11+1 Les ombres d'ahir són la llum del present, amb onze sardanes d'Esteve Palet i Ribas i una del seu fill, el compositor banyolí Esteve Palet i Mir. Actualment (2014) és professor de saxòfon i solfeig de l'Escola Municipal de Música de Banyoles, on resideix.

## Obres

* Silencis opacs, obra lliure per a cobla i narrador
* Sardanes (selecció): Caminant pels estels, Cisteller i músic, el meu pare (2013), 10 anys a Porqueres (2009), En el camí del cel, En Pere Pallaringa (2008), Recordant un passat (1980), Sant Esteve a Manel (2008), Vorejant l'estany (1987), El western i el "tio" Joan

### Discos

* Cobla La Principal de la Bisbal. 11+1 Les ombres d'ahir són la llum del present. Sardanes d'Esteve Palet Ribas. Barcelona: Audiovisuals de Sarrià, 2014.

## Notes

* ↑ Lluís Palet i Pou (Bordils, 2 de març del 1923 - Bordils, 8 de setembre del 2011) fou intèrpret de trombó, fiscorn i violí, i un dels fundadors de les cobles-orquestres Costa Brava i Amoga. Havia estudiat música amb Eleuteri Alou, i amplià la formació fent violí amb Ferran Jofre i Josep Maria Carbonell, i trombó i fiscorn amb Josep Puig, el Moreno. Tocà a les cobles-orquestra "Florida" i "Ferrer" de Girona, "Leader's", "Girona", Maravella i el conjunt "Tropicana", a la cobla Baix Empordà de Palamós i a l'Orquestra de Cambra de la Diputació de Girona. Fou professor de fiscorn, i un dels seus alumnes va ser el futur director de "La Principal de la Bisbal", Josep Cassú
* ↑ Esteve Palet i Mir (Banyoles, 2 de març de 1981) estudià música amb el seu pare i posteriorment ho feu al Conservatori de Música Isaac Albéniz de Girona i al Conservatori del Liceu de Barcelona. Ha estat autor de l'obra Eclipsi, per a orquestra simfònica, guanyadora del premi "Joaquín Rodrigo" als premis Villa de Madrid del 2007, i al concurs Ceret-Banyoles ha obtingut diversos guardons: Menció Autor Jove 2002 per l'obra per a cobla Mönlik; premi Manuel Saderra 2004 per la Rapsòdia per a piano, cobla i percussió; segon premi 2005 per la sardana Els Juncans; tercer premi 2009 per la sardana El Puigmal. També ha estat autor de les obres Variacions elegíaques, per a piano a quatre mans (2014), de les Escenes musicals (2015), per a orquestra simfònica, amb lletra de Lluís Casamitjana i de diverses sardanes

## Referències

* ↑ «Necrològiques: Lluís Palet i Pou». El Punt Avui, 10-09-2011.
* ↑ Riera, Carles; Serracant, Josep M.; Ventura, Josep. Diccionari d'autors de sardanes i de música per a cobla. Girona: SOM, 2002.
* 1 2 «Disc de sardanes d'Esteve Palet». Diari de Girona, 23-08-2014.
* ↑ «Interpretació de les Escenes Musicals d'Esteve Palet i Mir per l'Orquestra Simfònica de l'Escola Municipal de Música de Banyoles». [Consulta: 10 febrer 2015].
* ↑ «Llista de sardanes d'Esteve Palet i Mir, al web Sardanista.cat». [Consulta: 10 febrer 2016].
* ↑ «Llista de sardanes d'Esteve Palet i Ribas, al web Sardanista.cat». [Consulta: 10 febrer 2016].